**ΑΦΗΓΗΣΗ**

Mε τον όρο αφήγηση εννοούμε την προφορική ή γραπτή παρουσίαση/ εξιστόρηση ενός γεγονότος ή μιας σειράς γεγονότων, πραγματικών ή φανταστικών.

* Η αφήγηση οργανώνεται με άξονα τον **χρόνο**, δηλαδή τα γεγονότα παρουσιάζονται με χρονολογική σειρά, αλλά οι καταστάσεις συνδέονται αιτιολογικά μεταξύ τους.
* Η αφήγηση ακολουθεί τη δομή που δίνεται στο παρακάτω σχήμα:

Α. Πληροφορίες για τους ήρωες, το χώρο, το χρόνο και την κατάσταση από την οποία ξεκινά η αφήγηση.

Β. Η εξέλιξη της αφήγησης και έκβασή της.

Γ. Η λύση: η κρίση του αφηγητή για το νόημα της ιστορίας.

* Κύριος χρόνος της αφήγησης είναι ο **αόριστος**, αλλά χρησιμοποιείται και ο **παρατατικός**. Συχνά, στη θέση του αορίστου χρησιμοποιείται ο **ιστορικός / δραματικός ενεστώτας**, για να δοθεί ζωντάνια και παραστατικότητα στην αφήγηση. (π.χ: Μετά από ταξίδι πέντε ωρών **φτάνουμε** στο νησί. Αμέσως **πηγαίνουμε** για μπάνιο στη θάλασσα).
* Κύριο γνώρισμα της αφήγησης είναι οι συνδετικές λέξεις ή φράσεις που δείχνουν τη **χρονική σειρά** των γεγονότων και την **αιτιολογική σχέση** μεταξύ τους: αρχικά, πρώτον, πρώτα απ’ όλα, ύστερα, έπειτα, στη συνέχεια, μετά απ’ αυτό/ αυτά, την ίδια στιγμή, αργότερα / επειδή, εξαιτίας, για αυτόν τον λόγο, αυτό οφείλεται, αυτό αιτιολογείται, κτλ.

**Μορφές αφήγησης**

**Ρεαλιστική**: παρουσιάζει με σαφή και πειστικό τρόπο γεγονότα του παρόντος, για αυτό συναντάται στις καθημερινές συζητήσεις, στα ρεπορτάζ των ειδήσεων.

**Ιστορική**: παρουσιάζει γεγονότα του πρόσφατου ή απώτερου παρελθόντος και συναντάται κυρίως στην ιστορία.

**Μυθοπλαστική**: κυριαρχεί ο κόσμος της φαντασίας και του μύθου. Συναντάται στη λογοτεχνία (μυθιστόρημα).